En 51-årig svensk mand har - igen - forsøgt sig med bedrageri på en nordjysk restaurant.

Fremgangsmåden er simpel. Bestil mad og drikke i rigelige mængder og undlad at betale. Det er den praksis en 51-årig svensk mand i efterhånden mange tilfælde har praktiseret på nordjyske restauranter. Og mandag aften var den gal igen. - Han indfinder sig på en restaurant her i Aalborgs midtby og bestiller mad og drikke for 672 kroner, men da han så skal betale, nægter han, fortæller vagtchef ved Nordjyllands Politi Per Jørgensen. Ordensmagten bliver tilkaldt, men manden vil meget nødigt identificeres, så han opgiver falskt navn. - Det viser sig at være en gammel kending som har lavet det her trick før og som faktisk har indrejseforbud på grund af de sager, siger vagtchefen der forventer at manden skal fremstilles i grundlovsforhør fordi han har overtrådt sit forbud mod at være i Danmark.